त्रिह बरे पैह्‌लें जेल्लै ओ इत्थैं आया हा, इस मंदरा उप्पर महंत ब्रह्मगिरी हुंदा राज हा। महंत होर दोह्‌रे शरीरै दे उच्चे-लम्मे आदमी हे। शांत मुहारा, उच्चा चमकदा मत्था ते डूंगियां कालियां अक्खियां—जिंदे च साधना दी लाली धुली दी रौंदी। जिद्दर निकली जन्दे लोक मान ते शरधा कन्ने लिफी लिफी पौंदैं—मंदर दे पजारी, चौकीदार, चेले-ब्रह्मचारी ते पाठशाला दे विंद्यार्थी सब्बे उंदे हत्थ-बद्दे गलाम हे। ओ छड़े ओठ ल्हांदे ते कम्म पहले होई जन्दे। उनेंगी हर कुसै दा ध्यान हा ते सबने ने नर्मी ते प्यार कन्ने बोलदे। खद्दड़ा दा झिक्का चोला ते खड़ामा लाए दे ओ मंदरा दे हर पासै जाई निकलदे। मंदरै दी गौशाला, पाठशाला, लंगर ते सराई दे सब परब ध ओ आपू दिखदे। सराई च रौह्‌नें आलें यात्रुए दी उनेई चिंता रौंह्‌दी। मांदे-थक्के दा दवा-दारू बी करदे। विद्यार्थियें दे रौह्ने आह्‌ले कमरे उनें साफ-सुथरे कराए, मंदरा दे बाहरें हट्टियां बनवाइयां जिस कन्ने आमदनी च बी बादा होआ। बड़ा सादा ते आदर्श जीन हा उन्दा।